SL Uradni list Evropske unije C 41/26

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 41/15)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„RADICCHIO DI CHIOGGIA“

ES št.: IT/PGI/00484/06.07.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche agricole, alimentari e forestali Naslov: Via XX Settembre, 20 I-00187 Roma Telefon: (39) 06 481 99 68 — 46 65 51 04 Telefaks: (39) 06 42 01 31 26 E–naslov: qpa3@politicheagricole.it

2. Vlagatelj:

Naziv: Comitato promotore «Radicchio di Chioggia» Naslov: Via Valgrande, 27 — S. Anna di Chioggia (VE) Telefon: (39) 041 495 02 84 Telefaks: (39) 041 495 05 78 E–naslov: — Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6: sadje, zelenjava in žitarice, sveže ali predelano.

4. Specifikacija:

(povzetek zahtev iz člena 4(2))

4.1 Ime: „Radicchio di Chioggia“

4.2 Opis: Zaščitena geografska označba (ZGO) „Radicchio di Chioggia“ se uporablja za proizvode iz rastlin, ki pripadajo družini Asteracee, rodu Cichorium, vrsti inthybus in sorti silvestre. Poznamo dve sorti „Radicchio di Chioggia“, zgodnjo in pozno sorto.

Rastlina ima okrogle, tesno prepletene liste, ki tvorijo značilno okroglo glavo. Listi so rdeče do temnordeče barve z belimi rebri v sredini.

Posebne značilnosti obeh sort so:

zgodnja sorta: majhne do srednje velikosti, tehta od 180 do 400 gramov, škrlatne barve do barve amaranta, s hrustljavimi listi, sladkega do rahlo grenkega okusa,

pozna sorta: srednje do večje velikosti, z zelo kompaktno glavo, tehta od 200 do 450 gramov, barve temnega amaranta, s srednje hrustljavimi listi, rahlo grenkega okusa.

„Radicchio di Chioggia“ se prodaja s kratkim delom korenine (glavne korenine), ki se odreže pod glavo.

Glave morajo biti cele, stisnjene, svežega videza ter ne smejo imeti parazitov ali poškodb, ki so jih povzročili paraziti ali prevelika vlaga, tudi če to zahteva čiščenje.

4.3 Geografsko območje: Pozna sorta „Radicchio di Chioggia“ se goji na območju občin Chioggia, Cona in Cavarzere v pokrajini Benetke, na območju občin Codevigo in Corbezzole v pokrajinah Padova in Rosolina ter na območju občin Ariano Polesine, Taglio di Po, Porto Viro in Loreo v pokrajini Rovigo. Zgodnja sorta se goji le v občinah Chioggia in Rosolina, kjer posebna zemlja in podnebne razmere omogočajo razvoj značilnosti te sorte.

4.4 Dokazilo o poreklu: Vsako fazo proizvodnega postopka je treba spremljati, prav tako se v vsaki fazi beležita tudi vnos in pridelek. To in vpis na posebne sezname, ki jih hrani inšpekcijski organ proizvajalcev in embalerjev, zagotavlja sledljivost proizvoda.

Zaščiteno geografsko označbo „Radicchio di Chioggia“ lahko uporabljajo proizvajalci, katerih zemlja je znotraj proizvodnega območja in ki svoje pridelovalne površine vsako tržno leto vpišejo na seznam, ki ga hrani in nenehno posodablja inšpekcijski organ, ki beleži podrobnosti o parcelnih sklicih zemljišča in določa podrobnosti pridelovanja zgodnjih in poznih sort. Zadevni proizvajalci morajo prav tako sporočiti količino ZGO „Radicchio di Chioggia“, ki je bila dejansko proizvedena in prodana, kar storijo z vpisom te količine v posebne registre. Vse proizvajalce, pravne in fizične osebe, ki so registrirani v zadevnih seznamih, preverja inšpekcijski organ.

4.5 Metoda pridobivanja: Specifikacija proizvoda med drugim določa, da se zgodnja sorta seje v semenske grede med 1. decembrom in koncem aprila, od začetka marca pa neposredno na poljih, pri čemer se rastline presadijo po približno 30 dneh. Na kvadratni meter se posadi od osem do deset rastlin, ki se jih lahko zaščiti s platnom, podprtim z oboki, ki se ga postopoma odstrani, ko se rastline prilagodijo okolju. Pobiranje pridelka poteka od 1. aprila do 15. julija, teža pridelka po čiščenju pa ne sme presegati 18 ton na hektar.

Pozna sorta se seje v semenske grede med 20. junijem in 15. avgustom ali neposredno na polja julija in avgusta z gostoto sajenja od sedem do deset rastlin na kvadratni meter. Pobiranje pridelka poteka od septembra do marca, teža pridelka po čiščenju pa ne sme presegati 28 ton na hektar.

Pridelek se pobira tako, da se korenina odreže pod mestom, kjer se spodnji listi združijo v glavo, običajno le 2–3 cm pod tlemi, ko se listi prepletejo tako, da tvorijo bolj ali manj kompaktno glavo. Rastline se čistijo na polju ali v prostorih podjetja, če se ti nahajajo na območju iz točke 4.3, z uporabo tradicionalnih zakrivljenih nožev, ki se imenujejo „roncole“.

4.6 Povezava: Lagunsko območje ima dve značilnosti: majhen temperaturni razpon znotraj dne in od enega dne do drugega ter prevladujoče vetrove, značilno jadransko burjo, ki pomaga pri mešanju nižjih zračnih plasti, s čimer se preprečijo zaprta območja vlage, ki bi škodljivo vplivala na zdravje pridelka.

Rahla, ilovnata zemlja je primerna za gojenje pozne sorte, pri kateri bi sicer prevelika vročina preprečila, da bi se glava zaprla in tvorila tradicionalno okroglo obliko, razen tega pa bi povzročila cvetenje rastline.

Zgodnja sorta se lahko goji le v obalnih občinah Chioggia in Rosolina zaradi kombinacije dejavnikov, ki vključujejo peščeno zemljo, bližino morja, kar zagotavlja temperaturno razliko v primerjavi z območji v notranjosti, več vetra in razpoložljivost vode za namakanje iz vodnega vira, ki se nahaja zelo blizu površine in ga je mogoče izkoriščati tako, da se izkopljejo luknje, lokalno znane kot „buse“.

Peščena zemlja in podnebje obalnih območij občin Chioggia in Rosolina ustvarjata idealne pogoje za gojenje te rastline: študije so pokazale, da je treba „Radicchio di Chioggia“ zaščititi pred stresom, ki ga povzročajo velike temperaturne razlike in velika nihanja stopenj vlažnosti v zemlji, ter da proizvodnja v katerem koli drugem okolju povzroča 50 do 60-odstotno cvetenje z velikimi proizvodnimi izgubami in bistveno manjšo obarvanostjo glave.

Proizvod se od drugih vrst radiča razlikuje v tem, da se vsebnost proteinov v suhi rastlini giblje od 1,0 % do 1,4 % ter da vsebuje visoke ravni kalija, fosforja in kalcija, obenem pa ima nizko kalorično vrednost, zaradi česar je s prehrambenega vidika boljši.

Dokazi o gojenju zelenjave na območju občine Chioggia segajo v leto 1700, in sicer so to zemljevidi vile „Villa Episcopale“ in statistični podatki, ki jih je zbral Alessandro Ottolini o šolah v „Podestà di Chiazza“ (današnja Chioggia), ki kažejo da je bila šola „Scuola di S. Giovanni di Ortolani“ (vrtnarska šola sv. Janeza) s svojimi 544 učenci druga najbolj znana šola po slavni šoli „Scuola dei pescatori“ (ribiška šola).

Marca 1923 je bil radič v mesečni izdaji zvezka inštituta „Istituto Federale di Credito per il Risorgimento delle Venezie“, ki ga je objavila založba „Premiate Officine Grafiche Ferrari“, uvrščen med ostalo zelenjavo, ki se prideluje s kolobarjenjem. Dodaten dokaz je mogoče najti v delu Paganija-Gallimbertija (1929) „Cenni di economia agricola“ (kratek pregled gojenja zelenjave), ki opisuje metodo gojenja radiča na lagunskih vrtovih, ustvarjenih na peščenih površinah, iztrganih morju.

Vzpostavitev velikega trga za sadje in zelenjavo blizu območja proizvodnje je odpravila težave pri prodaji in distribuciji, za kar se od leta 1860 uporablja železniška proga Verona–Chioggia.

4.7 Nadzorni organ:

Naziv: C.S.Q.A. Certificazioni S.r.l. Naslov: Via S. Gaetano, 74 — I-36016 Thiene (VI) Telefon: (39) 0445 31 30 11 Telefaks: (39) 0445 31 30 70 E–naslov: csqa@csqa.it

Inšpekcijski organ deluje v skladu s standardom EN 45011.

4.8 Označevanje: „Radicchio di Chioggia“ je treba pakirati tako, da se z odprtjem zavoja prelomi zaščitni pečat in v skladu z naslednjim:

embalaža mora imeti naslednje osnovne zunanje dimenzije: 30 cm × 50 cm, 30 cm × 60 cm ali 40 cm × 60 cm in mora biti iz lesa, plastike, polistirena, kartona ali drugega materiala, primernega za hrano, vanjo pa mora biti mogoče zapakirati od 1 do 5 kg proizvoda v eni plasti,

embalaža, v katero je mogoče zapakirati manj kot 1 kg, mora biti iz lesa, polistirena ali kartona; vsebina vsakega paketa mora biti homogena in mora vsebovati le radič iste sorte, kategorije in velikosti. Vidna vsebina mora predstavljati celotno vsebino.

Embalaža mora biti taka, da je proizvod ustrezno zaščiten.

Paketi ne smejo vsebovati nobene tuje snovi.

Embalaža mora nositi oznako z logom in napisom „Radicchio di Chioggia“ s tiskanimi črkami enake velikosti, vključno z navedbo, ali je sorta v paketu zgodnja ali pozna.

Na logu je bogato okrašen ščit z belim ozadjem, rumeno obrobo, rjavim robom in črnim profilom, ki prikazuje rdečega leva v srednjeveškem stilu, okoli katerega je napis „RADICCHIO DI CHIOGGIA I.G.P.“ z velikimi črkami rdeče barve.

Pisava: Garamond.

Velikost črk: največ 50, najmanj 10.

Premer kroga: največ 15, najmanj 3.

Barve, uporabljene v logu:

Rdeča= škrlatna 95 % – rumena 80 %,

Rumena= škrlatna 7 % – rumena 85 %,

Rjava= zelenomodra 12 % – škrlatna 12 % – rumena 60 %,

Črna= črna 100 %.

Oznake z logom „Radicchio di Chioggia I.G.P.“ se ne smejo ponovno uporabiti po tem, ko so bile nameščene na embalažo.

Embalaža mora vsebovati tudi napis z:

imenom in naslovom podjetja ali imenom podjetja in sedežem posameznega proizvajalca ali pridruženega proizvajalca ter imenom embalerja,

neto težo ob prodaji in kategorijo,

razen tega lahko vsebuje kakršne koli druge informacije, če ne hvalijo proizvoda in ne zavajajo potrošnikov glede narave ali značilnosti proizvoda.

V vsakem primeru morajo biti vse druge informacije napisane s črkami, ki so precej manjše od črk, uporabljenih za napis „Radicchio di Chioggia I.G.P.“

(1) UL L 93, 31.3.2006, str. 12.